吳沖卿學士以王平甫言淮甸會予予久未至沖卿與平甫作詩見寄答之
作者：梅堯臣
朝代：宋

paragraphs: 老馬力盡道路長，豈若壯驥思騰驤。
項窮臨流歎不逝，燕骨埋沒庸可傷。
我今六十趨南北，饑腸不足面黧黑。
少年心志一點無，千里區區安所得。
往居閭閈乏經過，閉門讀書多廢食。
便從冠带向仕途，强顔希祿非貪職。
昨逢王倩昧平生，一見如舊心相傾。
談經樹下任日炙，酒狂便欲騎長鯨。
誰意同行有遲疾，先入大梁凡幾日。
大梁故人憐鈍衰，迭爲寄唱辭嚴密。
卒章言買羊與酒，雖齒動摇能飫溢。
亦知紅頰教新成，更願舊朋邀六七。